
ועדת הכספים

11.10.2010


הכנסת השמונה עשרה





נוסח לא מתוקן

מושב שלישי

פרוטוקול 

מישיבת ועדת הכספים

יום שני, ג' בתשרי התשע"א (11 באוקטובר 2010), שעה 12:00

סדר היום:

תקנות החברות הממשלתיות (כללים בדבר גמול והוצאות לדירקטור מקרב הציבור בחברות ממשלתיות) (תיקון), התשס"ט-2009

נכחו:

חברי הוועדה:

משה גפני – היו"ר

זאב בילסקי

שי חרמש

שלי יחימוביץ

ציון פיניאן

מוזמנים:

עו"ד רחל שפיצר, רשות החברות הממשלתיות

אורי צורף, עוזר מנהל רשות החברות הממשלתיות

מייס חאג' יחיא, מתמחה, רשות החברות הממשלתיות

ייעוץ משפטי:

שגית אפיק

ענת מימון

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

תקנות החברות הממשלתיות (כללים בדבר גמול והוצאות לדירקטור מקרב הציבור בחברות ממשלתיות) (תיקון), התשס"ט-2009

היו"ר משה גפני:


אני פותח את ישיבת ועדת הכספים. על סדר היום תקנות החברות הממשלתיות (כללים בדבר גמול והוצאות לדירקטור מקרב הציבור בחברות ממשלתיות) (תיקון), התשס"ט-2009.


יוצא שליושבי הראש אנחנו נותנים גם תגמול בגין הישיבות וגם סכום גלובלי של תגמול שנתי.  למען ההגינות צריך לומר שדורון כהן התקשר אלי – הוא התקשר גם אל הוועדה – ודיבר אתי ואמר שזאת הייתה טעות והוא רוצה לתקן את זה, כך שייתנו גמול ליושבי ראש הדירקטוריון שהוא אחד מהשניים. אמרתי לו שאם הוא רוצה להביא את הנושא הזה בחזרה, אני לא יכול לקבל החלטה כזאת אלא הוועדה צריכה לקבל את ההחלטה וכי אני חייב לעשות רביזיה.

שלי יחימוביץ:

זה משנה את המצב?

ענת מימון:

אנחנו חוזרים למצב הקיים. כמו שהתקנות אושרו, אפשר לקבל גם גמול שנתי וגם גמול לפי ישיבות. אם אנחנו עכשיו עושים רביזיה ומבטלים את התקנה הזאת שתיקנו, אנחנו חוזרים למצב הקיים שהוא חלופי, או גמול שנתי או גמול לפי ישיבות, כפי שהיה עד היום.

ציון פיניאן:

עכשיו זה אחד מהם?

היו"ר משה גפני:


כן.

שלי יחימוביץ:

איפה נכנסות כאן הנסיעות לחוץ לארץ?

ענת מימון:

זה משהו אחר.

היו"ר משה גפני:


מה שאני עושה עכשיו, זה גם מה שהם יעצו לי, גם הלשכה המשפטית וגם מנהל הוועדה. אמרו לי שנכון שצריך להביא את זה ברביזיה. אנחנו אישרנו את המצב הקיים לגבי יושבי הראש והוא כפי שהיה קודם. לא ידענו שבתוך התקנות יש גם התייחסות ליושבי ראש. אני מביא את זה עכשיו ברביזיה ואני רוצה להצביע על זה. אני רוצה להשאיר את המצב הקיים ולא לדון על יושבי הראש. אמרתי להם שאם הם רוצים לדון עליהם, שיביאו אותם בנפרד. אני רוצה להשאיר את המצב הקיים ולא לשנות אותו.

שלי יחימוביץ:

עכשיו אתה מחריג אותם?

היו"ר משה גפני:


אני לא מחריג אותם. אני לא דן עליהם. כמו שהיה בישיבה הקודמת, אני לא דן עליהם. אני עושה רביזיה. יצטרכו לשנות מכיוון שבתוך התקנות עצמן הם הוזכרו והוזכרו גם לא נכון. זה לא היה בהסבר ולא היה במכתב של שר האוצר.

שלי יחימוביץ:

אתה רוצה להצביע על זה בלי המילה יושבי ראש.

היו"ר משה גפני:


בכלל. להוציא את זה.

ציון פיניאן:

מה קורה בתאגידים מכוח החוק כמו רשות שדות התעופה וחברת קרנית?

היו"ר משה גפני:


רגע. אני צריך להצביע על הרביזיה ואז תוכל לשאול את השאלה שלך.

שלי יחימוביץ:

איך אתה רוצה שנצביע על הרביזיה?

היו"ר משה גפני:


להצביע בעד כי אחרת אנחנו עם תקלה.

ה צ ב ע ה

הרביזיה התקבלה

ציון פיניאן:

השאלה שלי היא מה קורה בתאגידים מכוח החוק כמו רשות שדות התעופה?

רחל שפיצר:

זה לא חל עליהם. זה חל רק על הדירקטורים בחברות ממשלתיות.

ציון פיניאן:

למה זה לא יחול גם עליהם?

ענת מימון:

יש להם כלים אחרים.

ציון פיניאן:

הם עושים את אותה עבודה ולא מקבלים.

שלי יחימוביץ:

בחברות הממשלתיות.

ציון פיניאן:

החברות הממשלתיות מקבלות.

שלי יחימוביץ:

אז מי לא מקבל?

קריאה:


תאגידים סטטוטוריים.

היו"ר משה גפני:


לא מקבלים גמול על השתתפות בישיבות?

ציון פיניאן:

אני אומר דברים בשם אומרם. מישהו העביר לי את השמות האלה.

שי חרמש:

דירקטורים יושבים בחינם?

ציון פיניאן:

זה מה שאמרו לי.

ענת מימון:

יש תקנות ששר האוצר אמור לקבוע לגביהם.

ציון פיניאן:

זה נקרא תאגיד מכוח החוק.

שגית אפיק:

אמורות להיות תקנות ששר האוצר מתקין. אני חושבת שהגמול נמוך יותר מזה שקבוע, אבל אני לא בטוחה, לגבי חברות ממשלתיות, אבל אפשר לבדוק את זה. 

היו"ר משה גפני:


צריך לבדוק את זה.


אתם מסכימים לזה שאנחנו לא דנים על יושבי הראש כמו שהיה בישיבה הקודמת.

אורי צורף:

מקובל.

היו"ר משה גפני:


זאת אומרת, אנחנו מאשרים רק את מה שאישרנו בפעם הקודמת ואנחנו מוציאים את יושבי הראש. תביאו את זה מתי שתרצו להביא גם את הנושא של הנסיעות לחוץ לארץ. 

רחל שפיצר:

אנחנו מדברים על תיקון תקנה 3.

שלי יחימוביץ:

אני יכולה להבין על מה אנחנו מצביעים? לא הייתי בדיון הקודם.

רחל שפיצר:

המצב הנוכחי הוא שאפשר היה לשלם ליושבי ראש דירקטוריונים של חברות ממשלתיות שהם לא יושבי ראש פעילים או גמול פר ישיבה או גמול שנתי מיוחד. מה שבעצם אמר התיקון, הוא מחק את המלים, את האפשרות לעשות את זה כאחת מבין האופציות. עכשיו אנחנו מחזירים את זה. את התיקון שהצענו אנחנו בעצם עוצרים.

שי חרמש:

אבל דירקטור יכול לקבל גם וגם.

רחל שפיצר:

לא.

שי חרמש:

אנחנו מדברים על יושב ראש ולא על הדירקטורים.

היו"ר משה גפני:


כן. הוא לא יכול.

שי חרמש:

הוא לא יכול לקבל גם וגם?

אורי צורף:

לא.

היו"ר משה גפני:


אין גם וגם.

ענת מימון:

אתם מדברים גם על תקנה 4.

רחל שפיצר:

כן. תיקון תקנה 3 ותיקון תקנה 4, נמחקים.

היו"ר משה גפני:


מי בעד האישור כפי שהוצג כאן?

זאב בילסקי:

את לא חושבת שיש איזשהו קשר בין זה שאת מעלה את הגמול לבין דחיפות הישיבות? אם תסתכלי על חברות, תראי ברקורד שלהם שפתאום כאשר יש גמול על כל ישיבה, יש הרבה מאוד ישיבות והן מתקיימות בתדירות גבוהה יותר.

שי חרמש:

זה בגלל עומס העבודה.

רחל שפיצר:

יש הגבלה.

היו"ר משה גפני:


יש הגבלה על מספר הישיבות. יש מקרים מיוחדים בהם אפשר לאשר יותר, אבל יש הגבלה על מספר הישיבות.

שלי יחימוביץ:

היית רוצה שזה יהיה רק לפי מספר ישיבות?

היו"ר משה גפני:


לא, הוא טוען שברגע שיש שכר בגין הישיבות, עושים ישיבות סרק. יש הגבלה על מספר הישיבות.

זאב בילסקי:

לא, לא ישיבות סרק.

היו"ר משה גפני:


לא, לא ישיבות סרק אבל ישיבות שהן פחות חיוניות. בתוספת יש את הסיווג של החברות ומספר הישיבות לגביהן מוגבל המספר.

זאב בילסקי:

כלומר, מותר לקיים יותר ישיבות אבל לא נותנים להם את התשלום עבורן.

רחל שפיצר:

כן, ברגע שהם עולים מעבר למכסה השנתית. זה כולל גם ישיבות דירקטוריון וגם ישיבות ועדות.

היו"ר משה גפני:


אלא אם כן יש מקרים מיוחדים, כמו למשל מכירת חברה, אבל לזה צריך אישור מיוחד כי מדובר על מקרים מיוחדים.

רחל שפיצר:

אני רוצה להזכיר שהיה לנו שינוי בימי העיון, בהגדרה.  הנוסח הזה שמונח, באימוץ הנוסח של ימי העיון, מהמכתב החדש. בנוסף לכך, המחיקה של שתי התקנות האלה.

זאב בילסקי:

אני בדקתי פעם את התשלום שמקבלים בדירקטוריון הבנקים וזה עסק משתלם מאוד.

שי חרמש:

זה פחות מאלפיים שקלים לישיבה.

היו"ר משה גפני:


אנחנו עכשיו לא עוסקים בעניין הזה. אנחנו עוסקים בחברות הממשלתיות. בישיבה הקודמת דובר על כך שחסרים 400 דירקטורים ואני מדבר רק על החברות הממשלתיות.

זאב בילסקי:

הם חסרים כי שני השרים צריכים למנות והם לא מגיעים להסכמה.

היו"ר משה גפני:


על זה דיברנו. היה דיון ארוך על שני השרים והציע חבר הכנסת אורון פתרון, שניתן זמן לשרים, חצי שנה, ואם הם לא ממנים, שלושה חברי כנסת ימנו, אחד מהאופוזיציה ושניים מהקואליציה. אני לא בטוח שההצעה הזאת היא לא הצעה טובה, מכיוון שזה שחסר דירקטורים בגלל ויכוח פוליטי, אני לא חושב שזה לטובת העניין.

שי חרמש:

זה לא נולד היום.

היו"ר משה גפני:


אני יודע. על הרבה דברים שלא נולדו היום, אנחנו דנים.

זאב בילסקי:

כדי לתקן עוול אחד, אנחנו עושים עוול אחר. אנחנו אומרים ששני השרים לא מסתדרים, אז ניקח שלושה חברי כנסת. 

היו"ר משה גפני:


אני מתחייב לך שאם מעבירים את זה לשלושה חברי כנסת, אם אני נמצא שם, אני מתחייב לך שבתוך חודש אנחנו גומרים את 400 המינויים.

שלי יחימוביץ:

אני רוצה להיות בוועדה הזאת.

היו"ר משה גפני:


רבותיי, מי בעד אישור התקנות כפי שנאמר על ידי היועצת המשפטית?

ה צ ב ע ה

התקנות אושרו פה אחד

תודה רבה. הישיבה נעולה.

הישיבה ננעלה בשעה 12:15
